諸刹皆以石渠道水有至十餘里者感之賦詩
作者：李綱
朝代：宋

paragraphs: 廬阜秀江南，凝結盡雲母。
泉源乃雲腴，甘冽固其所。
懸爲瀑布垂，蹙作龍鸞舞。
交流澗谷中，厥味皆鍾乳。
僧坊有能事，致遠勞汲取。
鑿石爲通渠，計里不計步。
回環繞山麓，髙下映簷廡。
蜿蜿虹腰轉，溜溜螭頭吐。
沛然飲濯餘，灌溉及園圃。
誰將創物智，作此濟衆祖。
暫勞逸則永，心一力乃舉。
豈惟小物然，萬事盡如許。
吾道何其衰，寤寐慨思古。